Surinams president

Republikken Surinams president () er – ifølge forfatningen av 1987 — landets statsoverhode, regjeringens leder, Statsrådets og Sikkerhetsrådets leder samt øverstkommanderende for Den nasjonale hæren (Nationaal Leger). Presidenten er ansvarlig overfor nasjonalforsamlingen. Før 1987 var stillingen i høy grad seremoniell.

Valg, kvalifikasjoner og betingelser 
Presidenten blir valgt av Nasjonalforsamlingens medlemmer for en periode på fem år. En kandidat må få minst ⅔ av stemmene for å bli valgt. Hvis ingen kandidat har fått minst ⅔ av stemmene etter to runder, går avstemningen videre til Den forente folkeforsamlingen (De Verenigde Volksvergadering). Den består av Nasjonalforsamlingen, distriktsrådene og lokalrådene. Da kreves kun et simpelt flertall for å bli valgt.

En kandidat må ha surinamsk statsborgerskap og ha vært bosatt i landet de seneste seks årene. Videre må kandidaten være fylt 30 år, ikke ha blitt ekskludert fra retten til å ha passiv eller aktiv stemmerett og ikke ha handlet i strid mot forfatningen.

Presidenten og visepresidenten skal ikke inneha andre politiske og administrative stillinger i det sivile embetsverket,  ikke utøve funksjoner innen handel og kommers eller i fagforeninger og ikke praktisere andre yrker.

Myndighet 
Presidenten legger fram lovforslag eller andre regjeringsforslag for Nasjonalforsamlingen i en skriftlig melding.

Presidenten har myndighet til:

a)  Å danne ministerrådet etter konsultasjoner, også på grunnlag av valgresultatet. 
b)  Å lede det forberedende arbeidet til regjeringens program.
c)  Å lede Statsrådets virksomhet. 
d)  Om nødvendig, å innkalle til og lede møtene i Ministerrådet.    
e)  Å utnevne og avskjedige ministre.
f)  Å ratifisere vedtatte lovforslag og foreslå statlige dekreter. 
g)  Å suspendere vedtak foretatt av Ministerrådet og ministrene.
h)  Å utnevne, suspendere og entledige personer, som er betrodd en offentlig tjeneste, i den grad utnevnelsen, suspensjonen eller entledigelsen ikke er forbeholdt et annet statlig organ.

Utenriksrelasjoner, krig og unntakstilstand 
Presidenten skal ha ledelsen for utenriksrelasjonene og fremme utviklingen av den internasjonale rettsorden. Avtaler med andre makter og organisasjoner, som er basert på folkeretten, skal bli inngått av – eller gjennom fullmakt av – presidenten og skal i den grad de krever det bli ratifisert av denne. Avtalene skal bli meddelt Nasjonalforsamlingen så snart som mulig. De skal ikke bli ratifisert og tre i kraft før Nasjonalforsamlingen har godkjent dem.

I internasjonale relasjoner har presidenten myndighet til:

a)  Å utnevne, entledige, erstatte og suspendere Republikken Surinams diplomatiske representanter.
b)  Å akkreditere eller ikke akkreditere andre staters diplomatiske representanter.
c)  Å motta akkrediteringsbrevene til utenlandske diplomatiske representanter.

Presidenten kan ikke erklære at Surinam er i krig eller at krigen er avsluttet uten Nasjonalforsamlingens forhåndssamtykke. Slike samtykker er ikke påkrevd viss det som følge av force majeure har vist seg umulig å konsultere nasjonalforsamlingen.

Presidenten kan ikke innføre eller oppheve unntakstilstand uten Nasjonalforsamlingens forhåndssamtykke. Slike samtykker er ikke påkrevd viss det som følge av force majeure har vist seg umulig å konsultere nasjonalforsamlingen.

Æresordener og benådningsrett 
Presidenten tildeler – etter forslag fra regjeringen – æresordener til personer som er kvalifisert til dette.

Presidenten skal ha rett til å gi benådning for straffer, som er avsagt gjennom en rettslig dom, men skal utøve denne retten etter å ha innhentet en uttalelse fra den dommeren som stod for domfellelsen.

Liste

Fotnoter

Referanser 

Surinam
Surinamske politikere